सड़क मार्ग से सिख श्रद्धालु जत्था पाक रवाना
Updated Sun, 10 Jun 2012 12:00 PM IST
अमृतसर। पाकिस्तान की ट्रेन शुक्रवार को भारत में प्रवेश न करने के कारण सिख श्रद्धालुओं का जो जत्था गुरुधामों के दर्शन करने नहीं जा सकता था उसके 185 सदस्यों को पाक सरकार ने सड़क सीमा के रास्ते से आने की इजाजत दे दी गई। बाद दोपहर सिख श्रद्धालुओं का जत्था पाकिस्तान चला गया। इस जत्थे में 70 से अधिक महिलाएं थीं।
जत्था के सदस्य गुरु अर्जुन देव जी का शहीदी पर्व मनाने के लिए पाक गए हैं। पाकिस्तानी सरकार की ओर से इस जत्थे के सदस्यों को 10 दिन को वीजा दिया गया है। जत्थे में खालसा मिशन आर्गेनाइजेशन, दिल्ली गुरुद्वारा प्रबंधक कमेटी और भाई मरदाना सोसाइटी इंटरनेशनल के भी सदस्य श्रद्धालु हैं।
इस जत्थे की ओर से गुरु अर्जुन देव जी के शहीदी दिन का पर्व मनाने के लिए शुक्रवार को रेल के माध्यम से पाकिस्तान में गुरुद्वारा पंजा साहिब में जाना था, लेकिन कुछ सुरक्षा व तकनीकी कारणों की वजह से शुक्रवार को भारत आने वाली पाकिस्तानी ट्रेन को भारत सरकार ने अटारी- वाघा सड़क सीमा के रास्ते से भारत में प्रवेश करे की इजाजत नहीं दी थी। ट्रेन भारत में न आ सकने के कारण सिख श्रद्धालु भी पाकिस्तान को नहीं जा सके। श्रद्धालुओं को दोबारा वापस अमृतसर लौटना पड़ा। कुल 450 श्रद्धालुओं ने पाकिस्तान जाना था, लेकिन परेशान होकर बहुत सारे श्रद्धालु वापस अपने घरों को चले गए। बाकी रह गए करीब 185 श्रद्धालुओं को पाकिस्तान सरकार की ओर से अटारी-वाघा सड़क सीमा के रास्ते पाकिस्तान में प्रवेश करने की इजाजत दे दी गई। जत्थे के सदस्यों बलविंदर सिंह, हरपाल सिंह ने बताया कि पंजा साहिब में गुरु अर्जुन देव जी का शहीदी दिवस आयोजित कर जत्था गुरुद्वारा करतार पुर साहिब और गुरुद्वारा ननकाना साहिब के दर्शनों के बाद भारत वापस लौटेगा।
Write a Comment | View Comments